Ոստիկանի սպանության մեջ մեղադրվող 16-ամյա պատանին կտեղափոխվի հոգեբուժական հաստատություն. նշանակվել է փորձաքննություն
Ոստիկանի սպանության մեջ մեղադրվող 16-ամյա պատանու նկատմամբ նշանակվել է դատահոգեբուժական-դատահոգեբանական համալիր ստացիոնար փորձաքննություն։ Մեղադրյալի պաշտպան Սեդրակ Մկրտչյանը «Փաստինֆո»-ին հայտնել է, որ իր պաշտպանյալին հոգեբուժական հաստատություն կտեղափոխեն նոյեմբերի 8-ին: Մկրտչյանն ընդգծել է, որ քննության հետագա ընթացքի համար կարևոր է դատահոգեբուժական փորձաքննության եզրակացությունը, քանի որ միայն դրանից հետո պարզ կլինի պատանին մեղսունակ է, թե ոչ:
«Եզրակացությունից շատ բան է կախված՝ կոնկրետ ինքն ինչ վիճակում է գտնվել: Կարող է պարզվի, որ ինքը ֆիզիոլոգիական աֆեկտի մեջ է եղել, կամ ախտաբանական աֆեկտի մեջ է եղել»,- ասաց Մկրտչյանը՝ նշելով, որ եզրակացությունից է կախված նաև ցուցմունքների արժանահավատության հարցը:
Հիշեցնենք, որ հոկտեմբերի լույս 16-ի գիշերը իր ծառայողական պարտականությունները կատարելիս սպանվել է ոստիկանության Արաբկիրի բաժնի ոստիկան, 38-ամյա Տիգրան Առաքելյանը։
Նախնական քննության տվյալներով՝ ժամը 04:30-ի սահմաններում, պետական պահպանության գլխավոր վարչության Արաբկիրի պահպանության բաժնի ոստիկանները «Հաղթանակ» զբոսայգու մուտքի մոտ նկատել են երկու անձի։ Վերջիններս տեսնելով պարեկային մեքենան փախել են։ Ոստիկանության ծառայողները հետապնդել են նրանց և ազատության պողոտայում բռնել։ Բռնված անձինք դիմադրել են, որի ժամանակ նրանցից մեկը խլել է ոստիկաններից մեկի հաշվեցուցակային ատրճանակն ու կրակել, որի հետևանքով Արաբկիրի պահպանության բաժնի ոստիկան, 38-ամյա Տիգրան Առաքելյանը մահացել է։
Քննչական կոմիտեի պաշտոնական հաղորդագրության համաձայն՝ նախքան սպանությունը եղբայրները գողություն էին կատարել գեղեցկության սրահից։ Ավելին՝ պարզվում է, որ ցերեկը տղաները, մասնավորապես կրտսեր եղբայրը զբաղվել է մուրացկանությամբ, իսկ գիշերնրն էլ ավագ եղբոր հետ գողությամբ։
Ընդ որում՝ կրտսերը նաեւ տանը՝ մոր կողմից ենթարկվել է բռնության, ունի մտավոր թերզարգացվածության խնդիր։ Իսկ ինչպես «Փաստինֆո»-ին տեղեկացրել էր ոստիկանության գնդապետ Նելլի Դուրյանը, նրան ոստիկանության եւ սոցիալական ծառայության աշխատակիցները, համապատասխան եզրակացության հիման վրա, տեղավորել էին հոգեբուժական հաստատությունում, որտեղից դիմել էր փախուստի։
«Փաստինֆո»-ի հարցին, թե տղային ինչ բուժում է նշանակված եղել, ինչ դեղահաբեր էր օգտագործում եւ արդյոք դեպքի օրը նա օգտագործել է դեղեր՝ փաստաբանը դժվարացավ պատասխանել՝ նշելով, որ
նման տեղեկություն չունի:
Հարցին, թե արդյո՞ք պատանին ընդունում է իրեն առաջադրված մեղադրանքը՝ Սեդրակ Մկրտչյանն ասաց, որ երիտասարդին մեղադրանք է առաջադրվել 4 տարբեր հոդվածներով և նա ընդունում է իրեն առաջադրված մեղադրանքը, սակայն նշում է, որ ոստիկանին սպանելու մտադրություն չի ունեցել: «Ասում է՝ ես չէի ցանկանում իրեն սպանել: Ես մտածում էի, որ ինքը պետք է բռներ տաներ, կրակեցի, որ վախենան՝ չգան բռնեն, մենք փախնենք»,- ասաց Մկրտչյանը՝ պատմելով տղայի ցուցմունքը: Պաշտպանը նաև շեշտեց, որ երիտասարդը զղջում է կատարված արարքի համար:
Փաստաբանը տեղեկացրեց, որ եղբայրների նկատմամբ որպես խափանման միջոց է ընտրվել կալանավորումը եւ խափանման միջոցի հետ միասին քննարկման առարկա է դարձել կրտսեր եղբոր նկատմամբ ստացիոնար փորձաքննություն նշանակելու համար նրան հոգեբուժական հիվանդանոցում տեղավորելու հարցը։
Նշենք, որ ավելի վաղ ՔԿ դեպարտամենտի տեղեկատվության և հասարակայնության հետ կապերի բաժնի պետի պաշտոնակատարը «Փաստինֆո»-ի հետ զրույցում ասել էր, որ երիտասարդները մեղսունակ են համարվում և դատահոգեբուժական փորձաքննություն չի նշանակվել: